Daarvandaan ry ons verder met die N2 verby die Mosgas aanleg waar die vlam helder in die lug bokant die skoorsteen brand. Ons draai af met 'n teerpad tot by Boggomsbaai. Boggomsbaai is 'n kleiner maar mooi en netjiese strandoord. Om by die strand te kom moet mens parkeer en dan met 'n aantal trappies en plankiespad afstap see toe. Van Boggomsbaai kan mens Vleesbaai nie veel verder wes aan die anderkant van die baai sien.
Ons ry na Vleesbaai en moet deur 'n sekuritietshek ry om by die strandoord in te kom. Die hekwagter is egter baie vriendelik en laat ons sonder vrae deur. Ons kon weer nie by die strand uitkom nie. Skynbaar moet jy by die SPAR winkel stop en dan met trappies afstap teen die bult af om by die strand uit te kom. Daar is oral omheinings om die dorpie en hekke wat gesluit is. Die enigste manier om in die dorpie te kom is deur die sekuriteitshek. Die hekwagter beveel ons ook aan om na Fransmans Hoek, so 3 km verder weswaarts te ry. Glo die mooiste deel van die kus. Ons ry tot daar met die vrotterige grondpad, en was verras oor die mooi natuurskoon daar by die punt. Ons was bly dat ons van die plek gehoor het. Op die kaarte word dit genoem Vleespunt
Daarna pak ons 'n koelsak en ry oor die Robinson Pas in die rigting van Oudtshoorn. Anderkant die pas draai ons om en keer weer terug Hartenbos toe. Die pas is baie steil, maar gaan deur 'n mooi omgewing. Op een van die skerp draaie het 'n bus vol polisiemanne verongeluk, asook twee Hollanders wat in 'n toergroep was. 26 van die Hollandse toergroep het die ongeluk oorleef. Vir beide groepe is 'n gedenksteen opgerig.
Teen middernag begin die wind waai en dit word later stormsterk. Johann sit stormbande oor die afdak en ankertoue aan die awning om die tent stewig te hou. Ons gaan na die winkelsentrum vir inkopies en met die terugkeer waai die wind nog steeds sterk. Ons slaan die tent af maar voor ons klaar is, skeur die stormwind die hele awning afdak van die motorhome af. Dit dan was die einde van ons awning afdak en Eezi-awn tent. Dit is deffinitief nie gemaak vir die sterk winde langs die kus nie.
Johann begin om die wiele aan die rol te sit om 'n assuransie-eis vir die "awning" en "privy room" in te dien. Fiamma het 'n depot in Atlantis in die Kaap, en sal 'n oplossing kan bied. Nu moet die dokumentasie net afgehandel word
Ons ry na Grootbrak en besoek die Grasshopper fabriek. Dan ry ons na Ilita Lodge ("sunshine lodge" wat bo-op die berg is. Die uitsig is asemrowend, so ook die koste om daar te bly!. Ons gewone pensionarisse kan maar net met groot o� kyk na al die geriewe. Dan gaan kyk ons na die geraamte van 'n paleis van 'n huis wat op die rand van die berg gebou is. Om een of ander onbekende rede is bouwerk gestaak nadat miljoene rande reeds spandeer is. Die geraamte het 'n uitsig oor die hele baai by Mosselbaai. Gelukkig was die sekuriteitsmense van Suiderkruis Sekuriteit (Lloyd Calitz) daar toe ons daar aankom, anders het ons dalk die alarms ge-aktiveer en het hul daar op ons afgestorm. Hulle het ons toestemming gegee om die hele paleis van 'n huis deur te stap en oral in te loer.
Die aand reel Izak, een van die kampeerders, 'n straatbraai. Hulle koop alles wat nodig is vir 'n skaap skenkel potjie, en elkeen bring net sy eie dop en stoel. Later, in die helder lig van die volmaan, eet en kuier almal wat opgedaag het, tog te lekker gesellig saam Almal dra 'n deel van die koste wat aangegaan is, by.